Bendes kaap kinders se park | Netwerk24
Bendes kaap kinders se park
Die eens spoggerige pretpark vir die Seawinds-buurt, naby Lavender Hill . . .Foto: Stad Kaapstad
“Soos ons nou hier stap, hulle watch ons."
’n Beampte blameer die bendes wat hier bedrywig is. Kinders is te bang om die park te gebruik, die sekuriteitswagte is weggejaag en met die dood gedreig. Boonop was hier verlede jaar ’n protesoptog deur inwoners van die Vrygrond-plakkerskamp. Die klubhuis is besteel, met petrolbomme bestook en toé beskadig.
Kabels en plastiekpype is uit die grond geruk, die heining is afgesaag en die sekuriteitswagte se hokkie afgebreek.
“In Julie-Augustus verlede jaar was die park ’n no go – toe skiet die gangsters! Toe die vandalisme. Die artificial grass uitgebrand,” sê ’n amptenaar moedeloos.
. . . . is nou gestroop en verniel. Foto: Stad Kaapstad
’n Beampte sê half onderlangs, verwysend na die bendes: “Soos ons nou hier stap, hulle watch ons. Moenie verbaas wees as ’n stray bullet kom nie.”
James Kingdam is ’n inwoner en ’n EFF-lid. Hy sê die probleem is dat die politici die park gebruik het om goed te lyk. Dit het die gemeenskap die gevoel van eienaarskap van die park ontneem. “Dít is wat hulle gescore het,” sê hy en wys na die vernielde park.
Geraldine Gordon, die plaaslike raadslid, sê daar was uitgebreide openbare deelname voor die besluit om die park hier op te rig. Haar gesig is stroef, maar sy klink positief.
“Nege informele nedersettings is genooi. Die ontwerp is voorgelê en aanvaar. Die mense was in hul noppies, die park was ’n buitengewone fasiliteit. Topklas.”
Nou moet ’n nuwe plan gemaak word. Die bendes bly die probleem. Net in die afgelope maande was hier 83 sterftes.
“Ons sit steeds met dieselfde dinamika. Dít is die realiteit.”
Volgens dr. Zahid Badroodien, burgemeesterskomiteelid vir gemeenskapsdienste en gesondheid in Kaapstad, lê misdaad en geweld alle sekuriteitsmaatreëls aan bande.
In minstens twee van die ander vyf pretparke, naamlik Atlantis en Nomzamo in die Strand, gaan dit ewe beroerd, sê Badroodien.
Hier vier vandalisme, diefstal van toerusting, misdaad en die onwettige toegang van voertuie asook onwettige drinkery en dwelmmisbruik ook hoogty.